‘Ekonomiese groei gee hoop’, sê ZumaPres. Jacob Zuma. Foto: GCIS Pres. Jacob Zuma het Dinsdag die Suid-Afrikaanse regering, sake- en arbeidsektor gelukgewens nadat Statistiek SA aangekondig het die ekonomie het in die tweede kwartaal met ŉ verrassende 3,3% gegroei. Die groei is meer as die 2,7% wat deur ekonome voorspel is. Volgens Stats SA is die onverwagte groei gedryf deur ŉ 8,1% vermeerdering in vervaardiging en 11,8% groei in mynbou en steengroewe. Uitvoere het met 18% vermeerder terwyl invoer met 5% verminder het. Die beduidende groei volg op ŉ inkrimping van 1,2% van die bruto binnelandse produk (BBP) in die eerste kwartaal nadat die ekonomie negatief beïnvloed is deur ŉ swak rand, ŉ daling in kommoditeitspryse en die landwye droogte. Vervaardiging het grootliks vermeerder vanweë hoë produksie in petroleum, chemiese produkte, rubber- en plastiekprodukte, voertuie, voertuigonderdele en ander vervoertoerusting. Slegs twee bedryfsrigtings het in die tweede kwartaal afgeneem, naamlik landbou, bosbou en visserye met 0,8% en elektrisiteit, gas en water met 1,8%. Die landbou-, bosbou- en visserybedryf toon al vir ses agtereenvolgende kwartale ŉ afname. “Die jongste syfers dui daarop dat ons ekonomie sterk is en die potensiaal het om nog meer te groei ten spyte van die plaaslike en wêreldwye uitdagings wat dit in die gesig staar. Dit is baie goeie nuus en gee hoop aan ons mense,” het Zuma in ŉ verklaring gesê. “Ons wens ons sosiale vennote geluk met hierdie prestasie. Die samewerking tussen die regering, die sakesektor, die arbeidsektor en die gemeenskapsektor het positiewe resultate opgelewer en kan die land verder neem na inklusiewe groei en broodnodige werkgeleenthede.” Volgens Zuma sal die regering voortgaan om die Nasionale Ontwikkelingsplan te implementeer deur middel van ŉ negepunt-plan wat ontwikkel is as ŉ korttermynplan om groei aan te spoor.